**Nostalgie matinală**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iar m-am trezit cu fața către ploaie

Și m-am gândit că sunt la tropice,

Că vara asta parcă-i o copaie

Plutind printre iluzii optice

E nădușeală, mă sufoc și-n curte,

Prin jgheaburi curge apă ca la duș,

Norii-și dau pumni, dar în rafale scurte,

Când vântul îi ciupește jucăuș.

Stau pe terasă, mestec în cafeaua

Cu spumă albă, dulce amărui,

Dar mă plesnește dorul cu nuiaua

Și amintirea ochilor căprui.

- Patetic cade-un fulger și despică

În două cerul, cu săgeți de foc,

Pe bulevard "madamele de pică"

Trec unduindu-și coapsele. Ce joc

Stupid, îmi spun în gând, dar saltimbancul

Din colțul străzii mele nu-i convins,

Că n-am uitat șenilele sub tancul

În care ieri tot soarele l-am prins.

Cafeaua n-o mai beau la ora șapte,

Ca-n zilele-nsorite, dar mi-e dor

Să mă scufund în cana ta cu lapte

Și să-ți descui al buzelor zăvor.

Ioan Grigoraș Liliana Trif